ส่วนที่ 1

ข้อมูลสรุป (executive summary)

สภาวะการแข่งขันในธุรกิจน้ำมันปาล์มในปี 2546 ที่ผ่านมานั้น
ยังอยู่ในสถานการณ์ที่ดีต่อเนื่องจากปีก่อนหน้า
ทั้งนี้ธุรกิจโดยรวมยังได้รับผลกระทบจากน้ำมันลักลอบหนีภาษีอยู่บ้าง แต่อย่างไรก็ดี
จากการที่หน่วยงานที่เกี่ยวข้องทั้งกระทรวงพาณิชย์ กระทรวงการคลัง กระทรวงมหาดไทย
กระทรวงสาธารณสุข เป็นต้น
ได้มีการร่วมมือกันดำเนินการแก้ไขปัญหาราคาน้ำมันปาล์มอย่างเป็นระบบ
กำกับดูแลการซื้อขายปาล์มน้ำมันและน้ำมันปาล์มในประเทศโดยมีมาตรการดูแลด้านราคาผลปาล์ม
การตรวจสอบสต็อกและเข้มงวดการออกหนังสืออนุญาตขนย้ายน้ำมันปาล์ม
รวมทั้งขอความร่วมมือหน่วยงานที่เกี่ยวข้อง
เพิ่มความเข้มงวดการปราบปรามการลักลอบนำเข้าน้ำมันปาล์มและมีการจับกุมอย่างจริงจัง
ส่งผลดีต่อราคาและภาวะการค้าน้ำมันปาล์มให้มีเสถียรภาพมากขึ้น
แต่ขาดการควบคุมการนำเข้า-ส่งออกน้ำมันปาล์มในเขตอุตสาหกรรมปลอดภาษี
ทำให้มีผลกระทบต่อราคาในประเทศ
ส่วนปัจจัยชี้นำทิศทางราคาผลปาล์มสดและน้ำมันปาล์มดิบยังคงขึ้นอยู่กับปริมาณผลปาล์มสดที่ออกสู่ตลาดและน้ำมันพืชชนิดอื่นที่ทดแทนได้
เช่น ถั่วเหลือง
รวมทั้งความเคลื่อนไหวด้านราคาน้ำมันปาล์มดิบจากตลาดมาเลเซียและอินโดนีเซียเป็นหลักเช่นเดิม

ภาวะตลาดน้ำมันปาล์มในปี 2546
นั้นช่วงต้นปีมีการขาดแคลนวัตถุดิบบ้างเนื่องจากเป็นช่วงปลายผลผลิต
ภาวะราคาน้ำมันปาล์มสูงขึ้นส่งผลให้มีการลักลอบนำน้ำมันปาล์มเข้าจากต่างประเทศบ้าง
ในช่วงกลางปี
ตลาดประสบกับภาวะผลผลิตเกินความต้องการทำให้ต้องมีการระบายน้ำมันปาล์มดิบออกนอกประเทศบ้าง
และในช่วงปลายปีเกิดภาวะโรคระบาดในไก่และสัตว์ปีก
ทำให้สินค้าประเภทวัตถุดิบอาหารสัตว์ได้รับผลกระทบอย่างรุนแรง
โดยสินค้ากลุ่มที่เป็นผลพลอยได้จากการกลั่นน้ำมันปาล์ม ได้แก่ น้ำมันปาล์มสเตียรีน
ได้รับผลกระทบบ้าง

ทั้งนี้โดยภาพรวม อัตราการบริโภคน้ำมันปาล์มภายในประเทศปี 2546 มีการเติบโตสูงขึ้นประมาณ
10%
และคาดว่าแนวโน้มตลาดน้ำมันปาล์มยังสามารถขยายตัวออกไปได้อีกเนื่องจากความต้องการภายในประเทศมีการเติบโตอย่างต่อเนื่อง
อุปสรรคสำหรับอุตสาหกรรมน้ำมันปาล์มในประเทศไทยนั้นอยู่ที่แนวโน้มการเปิดเสรี AFTA
ซึ่งปัจจุบันประเทศไทยยังเสียเปรียบประเทศมาเลเซียและอินโดนีเซียซึ่งเป็นผู้ผลิตรายใหญ่ของโลกอยู่มากในเรื่องอุตสาหกรรมต่อเนื่อง
ระบบรองรับการขนส่ง จึงอยู่ที่ภาครัฐควรให้การสนับสนุนให้มีการพัฒนาอุตสาหกรรมนี้โดยเร็ว
ซึ่งปัจจัยเหล่านี้จะเป็นปัจจัยสำคัญในการกำหนดนโยบายและทิศทางในอนาคตของบริษัทและคู่แข่งขันในอุตสาหกรรมทั้งสิ้น

สำหรับการบริหารงานของบริษัทที่ผ่านมานั้น
สามารถบริหารงานทั้งในด้านการขายและการดำเนินงานให้เป็นไปตามเป้าหมายได้อย่างดี
นอกจากนี้บริษัทยังได้พัฒนาและปรับปรุงการดำเนินงานให้เกิดประสิทธิภาพที่สูงขึ้นนั้น
โดยบริษัทได้รับรองมาตรฐาน ISO 9001 version 2000 ในปี 2546
เป็นที่เรียบร้อยแล้วและจะมีการนำระบบคุณภาพ GMP และ HACCP มาใช้ในอนาคตอันใกล้อีกด้วย

กลยุทธ์ในการบริหารงานได้แบ่งกลุ่มธุรกิจออกเป็น 3 กลุ่มหลักตามลักษณะของผู้ใช้ผลิตภัณฑ์ คือ 1.
กลุ่มตลาดสินค้าอุตสาหกรรม 2. กลุ่มตลาดสินค้า Consumer และ 3. กลุ่มตลาดสินค้าส่งออก
ซึ่งยังผลให้การบริหารงานเกิดความสะดวกและมีความคล่องตัวมากขึ้น
โดยกลุ่มตลาดสินค้าอุตสาหกรรมมีการซื้อขายต่อเนื่อง
ลูกค้าให้ความเชื่อถือกับบริษัท(จากการประเมินผลของลูกค้า)
การติดต่อประสานงานเป็นไปในด้านการเป็นพันธมิตรทางการค้า ในส่วนตลาด Consumer
สามารถขยายการรับรู้ด้านตราสินค้าในกลุ่มเป้าหมายจากปีก่อนเพิ่มขึ้นได้อีกเกินกว่าเป้าหมายที่วางไว้
ทำให้คู่แข่งรู้ โดยเน้นการทำกิจกรรมตลาดอย่างต่อเนื่องและเข้าถึงกลุ่มเป้าหมายอย่างแท้จริง
สำหรับกลุ่มธุรกิจส่งออก มีการติดตามภาวะตลาดโลกอย่างใกล้ชิด
เพื่อให้ทันต่อสถานการณ์และลดความเสี่ยงในการจัดจำหน่าย

สำหรับในปีหน้า บริษัทจะยังคงรักษาเป้าหมายและมาตรฐานของระบบและแผนงานต่างๆ
ไว้อย่างต่อเนื่อง รวมถึงการพัฒนาขีดความสามารถทางการแข่งขันในอุตสาหกรรม
โดยเน้นที่การลดต้นทุนและค่าใช้จ่ายโดยรวมเพื่อการแข่งขันและสร้างผลกำไรให้แก่บริษัท
รักษาส่วนครองตลาด รวมถึงการเตรียมความพร้อมด้านการเปิดเสรีการค้าในอนาคตอันใกล้